CELEX: 31982R2964
Language: el
Date: 1982-11-05 00:00:00
Title: Κανονισμός (EOK) αριθ. 2964/82 τής Επιτροπής τής 5ης Νοεμβρίου 1982 περί τών λεπτομερειών εφαρμογής τού κανονισμού (EOK) αριθ. 2958/82 περί προβλέψεως ειδικών μέτρων γιά τήν περίοδο εμπορίας 1982/83 όσον αφορά τίς οργανώσεις παραγωγών ελαιολάδου

Avis juridique important

|

31982R2964

Κανονισμός (EOK) αριθ. 2964/82 τής Επιτροπής τής 5ης Νοεμβρίου 1982 περί τών λεπτομερειών εφαρμογής τού κανονισμού (EOK) αριθ. 2958/82 περί προβλέψεως ειδικών μέτρων γιά τήν περίοδο εμπορίας 1982/83 όσον αφορά τίς οργανώσεις παραγωγών ελαιολάδου  

Επίσημη Εφημερίδα αριθ. L 310 της 06/11/1982 σ. 0005 - 0006

***** ΚΑΝΟΝΙΣΜΟΣ (ΕΟΚ) αριθ. 2964/82 ΤΗΣ ΕΠΙΤΡΟΠΗΣ  της 5ης Νοεμβρίου 1982  περί των λεπτομερειών εφαρμογής του κανονισμού (ΕΟΚ) αριθ. 2958/82 περί προβλέψεως ειδικών μέτρων για την περίοδο εμπορίας 1982/83 όσον αφορά τις οργανώσεις παραγωγών ελαιολάδου  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2),  τον κανονισμό (ΕΟΚ) αριθ. 2958/82 του Συμβουλίου της 4ης Νοεμβρίου 1982 περί προβλέψεως ειδικών μέτρων για την περίοδο 1982/83 όσον αφορά τις οργανώσεις παραγωγών ελαιολάδου (3), και ιδίως το άρθρο 2 παράγραφος 4 και το άρθρο 3 παράγραφος 2,  Εκτιμώντας:  ότι οι οργανώσεις παραγωγών ελαιών και ελαιολάδου που αναφέρονται στο άρθρο 2 του κανονισμού (ΕΟΚ) αριθ. 2958/82 πρέπει να περιλαμβάνουν έναν ελάχιστο αριθμό μελών ή να παράγουν έναν ελάχιστο όγκο ελαιολάδου· ότι τα όρια αυτά πρέπει να καθορισθούν σε επίπεδα που να συμβιβάζονται με τις δυνατότητες ελέγχου που υφίστανται τη στιγμή αυτή σε κάθε Κράτος μέλος παραγωγής·  ότι, προκειμένου να διευκολυνθεί η αναγνώριση των οργανώσεων παραγωγών για την περίοδο 1982/83, πρέπει οι ελαιοκαλλιεργητές που αλλάζουν οργάνωση παραγωγών για την εν λόγω περίοδο να κάνουν σχετική δήλωση·  ότι, σύμφωνα με το άρθρο 3 παράγραφος 1 του κανονισμού (ΕΟΚ) αριθ. 2958/82, είναι σκόπιμο να καθορισθεί το μέγιστο ποσοστό της ενισχύσεως που μπορεί να παρακρατείται από τις οργανώσεις παραγωγών για την κάλυψη των δαπανών που προκύπτουν από τις εργασίες ελέγχου· ότι πρέπει να διασφαλισθεί η χρησιμοποίηση των παρακρατούμενων ποσών για τη χρηματοδότηση του έργου που αναφέρεται στο άρθρο 2 παράγραφος 1 του εν λόγω κανονισμού·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κάθε οργάνωση παραγωγών ελαιών και ελαιολάδου, αναφερόμενη στο άρθρο 2 του κανονισμού (ΕΟΚ) αριθ. 2958/82 οφείλει:  - εφ' οσον συνιστάται στην Ιταλία, να περιλαμβάνει τουλάχιστον 25 000 παραγωγούς ή να περιλαμβάνει αριθμό μελών που να έχουν παράγει μαζί, κατά τη διάρκεια των τριών τελευταίων περιόδων, μια μέση ποσότητα ελαίου ανά περίοδο τουλάχιστον ίση με 13 000 τόνους,  - εφ' οσον συνιστάται στη Γαλία, να περιλαμβάνει τουλάχιστον 1 000 παραγωγούς ή να περιλαμβάνει αριθμό μελών που να έχουν παράγει μαζί, κατά τη διάρκεια των τριών τελευταίων περιόδων, μια μέση ποσότητα ελαίου ανά περίοδο τουλάχιστον ίση με 100 τόνους,  - εφ' οσον συνιστάται στην ηπειρωτική Ελλάδα ή στις νήσους Κρήτη, Ρόδο, Μυτιλήνη, Κέρκυρα, Εύβοια, να περιλαμβάνει τουλάχιστον 1 000 παραγωγούς ή να περιλαμβάνει αριθμό μελών που να έχουν παράγει μαζί, κατά τη διάρκεια των τριών τελευταίων περιόδων εμπορίας, μια μέση ποσότητα ελαίου ανά περίοδο τουλάχιστον ίση με 500 τόνους,  - εφ' οσον συνιστάται στην Ελλάδα και σε περιοχές άλλες από τις αναφερόμενες στην προηγουμένη παύλα, να περιλαμβάνει τουλάχιστον 600 παραγωγούς ή να περιλαμβάνει αριθμό παραγωγών που να έχουν παράγει μαζί, κατά τη διάρκεια των τριών τελευταίων περιόδων εμπορίας, μια μέση ποσότητα ελαίου ανά περίοδο τουλάχιστον ίση με 300 τόνους.  2. Κάθε ελαιοκαλλιεργητής που ανήκε κατά την προηγούμενη περίοδο σε αναγνωρισμένη οργάνωση παραγωγών και που ζητεί να προσχωρήσει για την περίοδο 1982/83 σε άλλη οργάνωση παραγωγών, πρέπει να προβεί σε σχετική γραπτή δήλωση και να αναγράψει την ημερομηνία αποχωρήσεώς του από την πρώτη οργάνωση.  Οι οργανώσεις παραγωγών οφείλουν να μεταβιβάσουν στο ενδιαφερόμενο Κράτος μέλος τις προαναφερθείσες δηλώσεις.  Άρθρο 2  Το ποσοστό που μπορεί να παρακρατείται από το ποσό της ενισχύσεως στην παραγωγή, σύμφωνα με το άρθρο 3  παράγραφος 1 του κανονισμού (ΕΟΚ) αριθ. 2958/82 από τις οργανώσεις παραγωγών, δεν μπορεί να υπερβαίνει το 2,4 %.  Τα Κράτη μέλη παραγωγής βεβαιώνονται για το ότι τα ποσά που παρακρατούνται από τις οργανώσεις παραγωγών, σε εφαρμογή του προηγούμενου εδαφίου, χρησιμοποιούνται από αυτές μόνο για τη χρηματοδότηση των δραστηριοτήτων με τις οποίες επιφορτίζονται σύμφωνα με το άρθρο 2 παράγραφος 1 του κανονισμού (ΕΟΚ) αριθ. 2958/82.  Τα Κράτη μέλη ανακοινώνουν στην Επιτροπή τα προς τον σκοπό αυτό λαμβανόμενα μέτρα.  Άρθρο 3  Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 5 Νοεμβρίου 1982.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. 172 της 30. 9. 1966, σ. 3025/66.  (2) ΕΕ αριθ. L 162 της 12. 6. 1982, σ. 6.  (3) ΕΕ αριθ. L 309 της 5. 11. 1982, σ. 28.